Arne Sølvberg (informatiker)

Arne Sølvberg (født 13. februar 1940 i Klepp) er en pensjonert norsk IT-forsker. Han er professor emeritus ved Institutt for datateknologi og informatikk ved NTNU.
Han var den første som ble ansatt som professor ved Institutt for databehandling ved NTH, i 1974. Instituttet var blitt opprettet to år tidligere. NTH ble i 1996 integrert i NTNU, og instituttet heter i dag (per 2020) Institutt for datateknologi og informatikk.
Sølvbergs hovedfelt innen forskning har vært metoder for design av informasjonssystemer; informasjonsmodellering; omgivelser for informasjonsdrevet systemutvikling og modelldrevet utvikling.Han er gift med professor emerita Ingeborg Sølvberg. Sammen har de døtrene Astrid Margrethe Sølvberg og Ingrid Sølvberg.Sølvberg er sønnesønn av redaktøren og skolemannen Arne Eliasson Sølvberg.


== Utdannelse og karriere ==
Sølvberg ble uteksaminert som sivilingeniør i teknisk fysikk fra NTH i 1963. I 1971 oppnådde han graden lic.techn. ved samme institusjon, en grad som i forbindelse med reorganisering av gradssystemet ved NTNU ga retten til dr.ing.-tittelen.
Mellom 1963 og 1974 var han ansatt ved SINTEF Runit og bygget opp og ledet informasjonssystemgruppen der. I 1974 ble han ansatt som professor ved NTHs nye Institutt for databehandling, videreført i NTNUs Institutt for datateknologi og informatikk i 2017. Denne stillingen hadde han til han gikk av for aldersgrensen i 2010.I perioden 2002–2009 var han dekan ved Fakultet for informasjonsteknologi, matematikk og elektroteknikk.
I 2005 nedsatte rektor Torbjørn Digernes ved NTNU et utvalg som fikk i oppgave å utrede den fremtidige organiseringen av IT-funksjonen ved NTNU. Arne Sølvberg ble oppnevnt som utvalgets leder. Før jul 2005 fikk rektor overlevert Sølvbergutvalgets rapport, Utvikling av IT-funksjonen ved NTNU. Som et resultat av rapporten ble prosjektet Trådløse Trondheim etablert høsten 2005 og offisielt lansert året etter. Tanken med prosjektet var å gi hele Trondheim trådløs og gratis tilgang til Internett i byen. Arne Sølvberg var primus motor bak opprettelsen av Trådløse Trondheim. I første omgang var det skoleelever, studenter og offentlig ansatte som fikk tilgang til tjenesten.Han har vært aktiv i flere internasjonale organisasjoner for forskningssamarbeid. Han var blant annet involvert allerede fra start i etableringen av IFIP TC8, og var Norges representant ved IFIPs generalforsamling i 1979 og 1982. (IFIP er et akronym for International Federation for Information Processing). Han var leder for IFIP WG 8.1 for Informations Systems Design fra 1982 til 1988.Han var en av grunnleggerne av den årlige, internasjonale forskningskonferansen CAiSE conference series. (CAiSE står for Conference on Advanced Information Systems Engineering). Den første CAiSE-konferansen ble holdt i Stockholm i mai 1989.Sølvberg har vært gjesteforsker ved flere utenlandske institusjoner, blant annet IBM San Jose Research Labs, University of Florida, Naval Postgraduate School i Monterey California, University of California, Santa Barbara, University of California, Los Angeles og University of California, Berkeley.


== Publikasjoner ==
(no) Publikasjoner av Arne Sølvberg (informatiker) i BIBSYS
(no) Publikasjoner av Arne Sølvberg (informatiker) i forskningsdokumentasjonssystemet CRIStin
«Arne Sølvbergs profil i dblp (Computer Science Bibliography)». 2019. Besøkt 16. desember 2020. 
«Arne Sølvbergs profil i ResearchGate». ResearchGate. 2017. Besøkt 16. desember 2020. 


== Medlemskap og hedersbevisninger ==
Sølvberg er innvalgt medlem i Norges Tekniske Vitenskapsakademi og Det Kongelige Norske Videnskabers Selskab.Han ble hedret med et faglig festskrift til sin 67-årsdag: Conceptual Modelling in Information Systems Engineering.


== Referanser ==